ประกันรับมือไทยแลนด์4.0
สมาคมประกันวินาศภัยไทยสั่งไทยอินชัวเรอส์ดาต้าเนท เก็บข้อมูลทั้งระบบ รับมือโมเดลธุรกิจไทยแลนด์ 4.0
10 มิ.ย. 2559

สมาคมประกันวินาศภัยไทยสั่งไทยอินชัวเรอส์ดาต้าเนท เก็บข้อมูลทั้งระบบ รับมือโมเดลธุรกิจไทยแลนด์ 4.0
แหล่งข่าวจากสมาคมประกันวินาศภัยไทย เปิดเผยว่า สมาคมได้ให้นโยบายบริษัท ไทยอินชัวเรอส์ดาต้าเนท (ทีไอดี) เก็บข้อมูลประกันภัยที่ไม่ใช่รถยนต์ทุกประเภทเพิ่ม เพื่อเป็นศูนย์รวมข้อมูลดิบในการส่งเข้าระบบฐานข้อมูลกลางด้านการประกันภัย (Insurance Bureau System : IBS) ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และสมาคมประกันวินาศภัยไทย นำไปวิเคราะห์ วิจัย วางแผน คาดว่าจะเริ่มเก็บได้ต้นปี 2560 จากปัจจุบันที่เริ่มพัฒนาระบบรองรับแล้ว เพื่อให้มีข้อมูลพร้อมในการนำไปใช้ในยุคดิจิทัล สอดคล้องกับโมเดลธุรกิจของประเทศไทยที่เข้าสู่ยุคไทยแลนด์ 4.0
ปัจจุบันบริษัท ไทยอินชัวเรอส์ดาต้าเนท มีการจัดเก็บข้อมูลประกันภัยภาคบังคับ หรือ พ.ร.บ. มาตั้งแต่ปี 2535 และต่อมาได้ทำการจัดเก็บข้อมูลประกันภัยภาคสมัครใจจากทุกบริษัทที่มีรายการจัดเก็บเฉลี่ยต่อปีประมาณ 38 ล้านกรมธรรม์ แยกเป็นประกัน พ.ร.บ.จำนวน 30 กรมธรรม์ และกรมธรรม์ภาคสมัครใจ จำนวน 8 ล้านกรมธรรม์
แหล่งข่าวเปิดเผยว่า บริษัท ไทยอินชัวเรอส์ดาต้าเนท จะจัดเก็บข้อมูลรายละเอียดในแต่ละสัญญากรมธรรม์ ยกเว้นรายชื่อลูกค้า ที่อยู่ เบอร์โทรศัพท์ ซึ่งเป็นข้อมูลส่วนตัวที่ทางบริษัทประกันวินาศภัยจะไม่ส่งเข้าระบบ เพราะเป็นการปกป้องข้อมูลส่วนตัวลูกค้า และในระยะต่อไป บริษัทประกันภัยทุกแห่งจะต้องส่งข้อมูลการประกันภัยประเภทอื่นๆ ให้ด้วย ส่วน คปภ.จะจัดเก็บข้อมูลภาพรวม เช่น จำนวนกรมธรรม์ประกันรถยนต์ จำนวนเบี้ยรวม เพื่อให้เกิดความสมบูรณ์ของข้อมูล แต่จะไม่ลงไปในรายยี่ห้อ รุ่น 
ขณะที่สำนักงานอัตราเบี้ยประกันวินาศภัย หรือ IPRB จะนำข้อมูลดิบจากบริษัท ไทยอินชัวเรอร์ดาต้าเนท ไปทำการวิเคราะห์และวิจัยเพื่อนำไปใช้ในเชิงธุรกิจ รองรับการเปิดเสรีเบี้ยประกันภัย และ คปภ.จะนำข้อมูลไปวิเคราะห์เพื่อใช้ในการวางแผนกำกับและส่งเสริมธุรกิจประกันภัย
แหล่งข่าวระบุว่า นายพิษณุวัฒก์ อ้วนสะอาด กรรมการผู้จัดการ บริษัท ไทยอินชัวเรอส์ดาต้าเนท ได้รายงานผลการทดสอบระบบฐานข้อมูลกลางด้านการประกันภัย ในการประชุมผู้บริหารระดับสูงมีความพร้อมที่จะนำส่งข้อมูลเข้าสู่ระบบ เพราะหลังจากทำการทดสอบการนำส่งข้อมูลมาตั้งแต่เดือน มี.ค. และเดือน เม.ย. มีจำนวนบริษัทเข้าร่วมทดสอบ 48 บริษัท จากบริษัทที่เข้าร่วมโครงการ 58 บริษัท อยู่ระหว่างเตรียมระบบเพื่อทดสอบ 7 บริษัท บริษัทประกันภัยที่แจ้งว่าไม่สะดวกในช่วงที่กำหนด 3 บริษัท เพราะถูกสั่งพักขยายกิจการ เป็นไปด้วยดี โดยปัญหาที่พบคือรูปแบบการจัดเก็บข้อมูลต่างกัน ซึ่งบริษัทเหล่านั้นจะต้องปรับรูปแบบการจัดส่งข้อมูลให้ตรงกับ IBS